પલંગની બિલકુલ સામે જ અરીસો હતો. નિહા તેમાં પોતાના ચહેરાને ધારી-ધારીને જોવા લાગી. નિગમે ફેંકેલા એ કંકુના છાંટા તેના ચહેરા પર પણ ઉડ્યા હતાં. બસ જ્યાં હોવા જોઈએ ત્યાં જ નહોતાં.. બે કલાક પહેલા તો હજુ બધું બરાબર હતું. નિગમ તેના વાળમાં હંમેશાની જેમ વેણી નાખી રહ્યો હતો. નિહા તેને ગમતી ગુલાબી સાડીમાં તૈયાર થઈને બેઠી હતી. આજે કેટલા દિવસો બાદ બંને પતિ-પત્ની બહાર જઈ રહ્યા હતા. છેલ્લા અમુક સમયના બનાવોથી બંનેના જીવનમાં જે વંટોળ ફૂંકાયો હતો આજ તે જરા શાંત પડ્યો હતો. નિગમે સામેથી જ નિહાને ફોન કરેલો ને તેની મનપસંદ રેસ્ટોરંટમાં જમવા જવાનો પ્લાન બનાવેલો.